Amy Irving

**Amy Davis Irving** (født 10. september 1953 i Palo Alto i California) er en amerikansk skuespiller. Hun ble nominert til Oscar for beste kvinnelige birolle for Barbra Streisands musikal *[[Yentl (film)|Yentl]]* (1983) og til Golden Globe for beste kvinnelige hovedrolle i en musikal eller komedie for *[[Crossing Delancey]]* (1988). Irving hadde sin skuespillerdebut på Broadway i *[[Amadeus (teaterstykke)|Amadeus]]* i 1980, og hun fikk senere utmerkelsen Obie Award i 1988 for off-Broadway-oppsetningen av *The Road to Mecca*. Hun har også spilt i filmene *[[Carrie]]* (1976), *[[Farlig kontakt]]* (1978), *Micki & Maude* (1984), *Anastasia: The Mystery of Anna* (1986) og *[[Traffic]]* (2000).

## Oppvekst
Amy Irving ble født i Palo Alto i California. Faren var film- og teaterregissøren Jules Irving (født Jules Israel) og moren er skuespilleren Priscilla Pointer. Broren er manusforfatteren og regissøren David Irving (må ikke forveksles med forfatteren David Irving) og søsteren er sangeren og barnedøvelæreren Katie Irving. Irvings far var jødisk; det var også hennes tippolderfar på morsiden. I oppveksten ble Irving lært opp i den kristne trosretningen kalt Christian Science, og familien har ingen religiøse tradisjoner.

Irving studerte ved American Conservatory Theater i San Francisco på slutten 1960-tallet og tidlig på 1970-tallet, og hun var med i flere produksjoner der. Hun studerte også ved London Academy of Music and Dramatic Art og hadde sin off-Broadway-debut i en alder av 17 år i *And Chocolate on Her Chin*. Hun gikk også på Professional Children's School på Manhattan i New York.

## Karriere
Amy Irving stod første gang på scenen i en alder av to år, da hun hadde en smårolle som rollefiguren «Princess Primrose» i en oppsetning som hennes far regisserte. Hun hadde en statistrolle fra 1965 til 1966 i Broadway-showet *The Country Wife* i en alder av 12. Rollen gikk ut på å selge en hamster til Stacy Keach i en folkemengdescene. Oppsetningen ble regissert av en familievenn, Robert Symonds, eier og direktør for Lincoln Center. Da faren døde ble Symonds Amys stefar. I løpet av seks måneder etter at hun dro tilbake til  Los Angeles fra London Academy of Music and Dramatic Art på midten av 1970-tallet, fikk Irving en rolle i en stor filmproduksjon og arbeidet i en rekke TV-serier, blant annet *[[Police Woman]]*, *[[Happy Days]]* og miniserien *Once an Eagle* med motspillere som Sam Elliott og Glenn Ford, samt en ung Melanie Griffith. Hun spilte Julie i *[[Romeo og Julie]]* ved Los Angeles Free Shakespeare Theatre i 1975. Irving spilte den samme rollen ved Seattle Repertory Theatre fra 1982 til 1983.

Irving var på opptaksprøve for rollen som prinsesse Leia i *[[Star Wars Episode IV: Et nytt håp|Star Wars]]*, men den gikk til Carrie Fisher. Deretter hadde hun hovedroller i Brian De Palmas filmer *[[Farlig kontakt]]* (Gillian Bellaver) og *[[Carrie]]* (Sue Snell). I 1999 gjentok hun rollen som Sue Snell i *The Rage: Carrie 2*. Hun spilte mot Richard Dreyfuss i filmen *The Competition* (1980). I 1980 var hun også med i *Honeysuckle Rose*, hvor hun måtte synge. Både hun og Dyan Cannon spilte countrysangere, og begge skuespillerne sang selv i filmen. I 1983 medvirket hun i Barbra Streisands regidebut *[[Yentl (film)|Yentl]]*, og hun ble nominert til Oscar for beste kvinnelige birolle for rollen som Hadass. I 1984 hadde hun en av hovedrollene i *Micki + Maude*. I 1988 medvirket hun i Susan Sandlers *Crossing Delancey* (som resulterte i en Golden Globe-nominasjon). Det samme året hadde hun en sangrolle i filmen *[[Hvem lurte Roger Rabbit?]]* som sangstemmen til Jessica Rabbit. I 1997 medvirket hun i Woody Allens *[[Harry bit for bit]]*. Irving medvirket også i fjernsynsprogrammet *[[Alias (TV-serie)|Alias]]* som Emily Sloane, var prinsesse Anjuli i miniserien *The Far Pavilions* og hadde hovedrollen i fjernsynsproduksjonen *Anastasia: The Mystery of Anna*. Irving har senere spilt i filmene *[[Traffic]]* (2000), *Tuck Everlasting* (2002) og *Thirteen Conversations About One Thing* (2002), samt i en episode av *[[Spesialavsnittet]]* i 2001.

Amy Irving har også deltatt i Broadway-oppsetninger som *[[Amadeus (teaterstykke)|Amadeus]]* (hun erstattet Jane Seymour da hun ble gravid) på Broadhurst Theatre i ni måneder, *Heartbreak House* med Rex Harrison i Circle in the Square Theatre, *Broken Glass* på Booth Theatre og *[[Tre søstre]]* med Jeanne Tripplehorn og Lili Taylor på Roundabout Theatre. I tillegg har hun medvirket i flere off-Broadway-oppsetninger, blant annet *The Heidi Chronicles*, *The Road to Mecca*, *The Vagina Monologues* i både London og New York, *The Glass Menagerie* med sin mor, *Celadine*, en verdenspremiere på George Street Playhouse i New Brunswick i New Jersey og i solooppføringen av *A Safe Harbor for Elizabeth Bishop,* av Marta Góes. I 1994 var Irving og Anthony Hopkins programledere for den 48. Tony-utdelingen i Gershwin Theatre i New York.

Irvings siste Broadway-opptreden var i den amerikanske premieren for Tom Stoppards *The Coast of Utopia* på New Yorks Lincoln Center. I 2009 spilte hun tittelrollen i *Saint Joan*. I mai 2010 spilte hun på Opera Theatre of Saint Louis i rollen som Desiree Armfeldt i Isaac Mizrahis regidebut av Stephen Sondheims *A Little Night Music*. I oktober 2010 hadde Irving en gjesteopptreden i «Unwritten», den tredje episoden av den syvende sesongen av fjernsynsserien *[[House M.D.]]*. I 2013 medvirket Irving i en birolle i fjernsynsserien *Zero Hour*.

Amy Irving bor i New York City.

## Utmerkelser
Amy Irving mottok en Oscar-nominasjon for beste kvinnelige birolle for sin rolle i filmen *Yentl*, Golden Globe-nominasjoner for rollene i filmene *Anastasia: The Mystery of Anna* og *Crossing Delancey* og en Obie Award for sin scenefremføring i *The Road to Mecca*.

Irving er en særstilling ved at hun er en av to personer som har blitt nominert til både en Oscar og en Razzie Award for den samme rollen. Irving ble nominert for både beste og verste kvinnelige birolle for sin rolletolkning i *Yentl*. Kun James Coco har klart det samme for sin tolkning i *Only When I Laugh*. Hun var vinneren av kategorien verste kvinnelige birolle ved den første årlige Razzie Awards i 1981 for rollen i filmen *Honeysuckle Rose*, hvor hun slo blant annet skuespillerne Betsy Palmer for *[[Fredag den 13de (film)|Friday the 13th]]* og Elizabeth Ashley for *Windows*.

## Privatliv
Amy Irving hadde et forhold med den amerikanske filmregissøren Steven Spielberg fra 1976 til 1980. Hun hadde et kort forhold til Willie Nelson, hennes medskuespiller i filmen *Honeysuckle Rose*. Bruddet med Spielberg kostet henne rollen som Marion Ravenwood i *[[Jakten på den forsvunne skatten]]*, som han hadde tilbudt henne på den tiden, men de fant sammen igjen og var gift i perioden 1985 til 1989, hvorpå hun ved skilsmissen mottok et beløp estimert til  USD 100 millioner etter at en dommer satte til side en ektepakt som hadde blitt skrevet på en serviett. I 1990 ble hun romantisk og profesjonelt involvert med den brasilianske filmregissøren Bruno Barreto; de ble gift i 1996 og skilt i 2005. Hun har to sønner, Max Samuel (med Spielberg) (født 13. juni 1985) og Gabriel Davis (med Barreto) (født 4. mai 1990). Hun er gift med Kenneth Bowser, Jr., en dokumentarfilmprodusent, som er mest kjent for å ha laget *Easy Riders, Raging Bulls: How the Sex, Drugs and Rock 'N' Roll Generation Saved Hollywood*, en filmatisering av en bok av Peter Biskind.

## Filmografi

### Film

### Fjernsyn

## Sceneroller

### Broadway
* *The Country Wife* (1965–1966) (Ensemble)
* *[[Amadeus (teaterstykke)|Amadeus]]* (1981–1982)
* *Heartbreak House* (1983–1984)
* *Broken Glass* (1994)
* *[[Tre søstre|Three Sisters]]* (1997)
* *The Coast of Utopia* (2006–2007) (del 1 og 2)

### Off Broadway
* *The Road to Mecca* (1988)
* *[[Spøkelse|Ghosts]]* (2002)
* *[[The Guys]]* (2002)
* *The Exonerated* (2004)
* *Celadine* (2004)
* *A Safe Harbor for Elizabeth Bishop* (2006)
* *The Waters of March* (2008)
* *[[We Live Here]]* (2011)

### I tillegg
* *[[Happy Days]]*  TV-serie, «Tell It to the Marines» «Olivia Hunsaker»
* *[[Romeo og Julie|Romeo and Juliet]]* (1975), Los Angeles i California og (1982) Seattle i Washington
* *Blithe Spirit* (1983), Santa Fe i New Mexico
* *The Glass Menagerie* (1984), (med sin mor)
* *[[Tre søstre|Three Sisters]]* (1987), Williamstown i Massachusets
* *The Heidi Chronicles* (1990), Los Angeles i California
* *A Little Night Music* (2010), Opera Theatre of Saint Louis i Saint Louis i Missouri

## Referanser




## Eksterne lenker
* 
*